รัฐบาลไทย-ข่าวทำเนียบรัฐบาล-“สุริยะ” กำชับ กนอ.เฝ้าระวังเข้ม 3 นิคมฯ โซนอยุธยา พร้อมรับมือน้ำเหนือ
วันพฤหัสบดีที่ 6 ตุลาคม 2565
“สุริยะ” กําชับ กนอ.เฝ้าระวังเข้ม 3 นิคมฯ โซนอยุธยา พร้อมรับมือน้ําเหนือ
ด้าน “วีริศ” สั่งยกระดับเฝ้าระวัง ตรวจความแข็งแรงคันป้องกันน้ําท่วม สภาพอากาศ-ระดับน้ําอย่างต่อเนื่อง!
“สุริยะ” กําชับ การนิคมอุตสาหกรรมแห่งประเทศไทย (กนอ.) เฝ้าระวังพื้นที่ 3 นิคมอุตสาหกรรมโซนจังหวัดพระนครศรีอยุธยา เตรียมรับมือน้ําเหนือ หลังเขื่อนเจ้าพระยา และเขื่อนพระราม 6 ปล่อยน้ําเพิ่มจาก 600 ลูกบาศก์เมตรต่อวินาที เป็น 800 ลูกบาศก์เมตรต่อวินาที ด้าน “วีริศ” สั่งยกระดับการเฝ้าระวัง ทั้ง 3 นิคมอุตสาหกรรมเพิ่มขึ้น พร้อมทั้งตรวจสอบความแข็งแรงคันป้องกันน้ําท่วม ติดตามสภาพอากาศและระดับน้ําอย่างต่อเนื่อง!
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า ตามที่กรมชลประทานได้ปรับเพิ่มการระบายน้ําเพื่อควบคุมปริมาณน้ําในเขื่อนเจ้าพระยา และเขื่อนพระราม 6 โดยทยอยปรับเพิ่มจาก 600 ลูกบาศก์เมตรต่อวินาที เป็น 800 ลูกบาศก์เมตรต่อวินาที ทําให้พื้นที่ริมแม่น้ํา ถึงเขื่อนพระราม 6 พื้นที่จังหวัดพระนครศรีอยุธยา ระดับน้ําเพิ่มสูงขึ้น 0.40-1.00 เมตร และมีปริมาณน้ําไหลผ่านอําเภอบางไทร จังหวัดพระนครศรีอยุธยา อยู่ในเกณฑ์ 3,300-3,500 ลูกบาศก์เมตรต่อวินาที จึงสั่งการให้ กนอ. เฝ้าระวังสถานการณ์น้ําโดยรอบนิคมอุตสาหกรรมโซนจังหวัดพระนครศรีอยุธยาทั้ง 3 แห่ง ประกอบด้วย นิคมอุตสาหกรรมนครหลวง นิคมอุตสาหกรรมบางปะอิน และนิคมอุตสาหกรรมบ้านหว้าอย่างใกล้ชิด พร้อมทั้งเตรียมมาตรการรองรับสถานการณ์ฉุกเฉิน เพื่อป้องกันไม่ให้ส่งผลกระทบต่อภาคอุตสาหกรรม อย่างไรก็ตาม ได้รับรายงานจาก กนอ. ว่า มีการยกระดับการเฝ้าระวังสถานการณ์น้ําโดยรอบนิคมอุตสาหกรรมทั้ง 3 แห่งเพิ่มขึ้นแล้ว
ด้านนายวีริศ อัมระปาล ผู้ว่าการการนิคมอุตสาหกรรมแห่งประเทศไทย (กนอ.) กล่าวว่า กนอ.ยกระดับการเตือนภัยเป็นระดับ 2 (เฝ้าระวัง) หลังมีการเพิ่มการระบายน้ําจากเขื่อนเจ้าพระยาและเขื่อนพระราม 6 รวมถึงมีฝนตกหนักต่อเนื่อง ส่งผลให้ระดับน้ําทั้งภายในและภายนอกนิคมอุตสาหกรรมทั้ง 3 แห่งเพิ่มขึ้น โดยที่นิคมอุตสาหกรรมนครหลวง อําเภอนครหลวง จังหวัดพระนครศรีอยุธยา ได้รับผลกระทบจากการระบายน้ําของเขื่อนป่าสักชลสิทธิ์ร่วมด้วย มีระดับน้ําห่างจากหลังคันป้องกันน้ําท่วมนิคมฯ ประมาณ 2.86 เมตร ส่วนที่นิคมอุตสาหกรรมบางปะอิน อําเภอบางปะอิน จังหวัดพระนครศรีอยุธยา ระดับน้ําภายนอกแนวป้องกัน (แม่น้ําเจ้าพระยา) เมื่อเทียบกับความสูงของเขื่อนป้องกันน้ําท่วมแล้ว ยังคงเหลือระยะห่างจากสันเขื่อนอยู่ 2.16 เมตร โดยระดับน้ําที่ไหลผ่านแม่น้ําเจ้าพระยาในพื้นที่อําเภอบางปะอิน อยู่ที่ 3,587 ลูกบาศก์เมตรต่อวินาที ขณะที่ระดับน้ําภายในแนวป้องกัน (ประตูคลองจิก) เมื่อเทียบกับระดับถนนอุดมสรยุทธ์ภายในนิคมฯ ยังมีระยะห่างอยู่ที่ประมาณ 1.66 เมตร ขณะที่นิคมอุตสาหกรรมบ้านหว้า อําเภอบางไทร จังหวัดพระนครศรีอยุธยา ระดับน้ําภายนอกแนวป้องกัน (แม่น้ําเจ้าพระยา) ระดับน้ําห่างจากหลังคันป้องกันน้ําท่วมนิคมฯ ประมาณ 1.70 เมตร โดยมีปริมาณอัตราการระบายน้ําอยู่ที่ 3,218 ลูกบาศก์เมตรต่อวินาที
“ทั้ง 3 นิคมฯ ยังมีศักยภาพในการรับมือและป้องกันสถานการณ์น้ําท่วมได้เป็นอย่างดี แต่การยกระดับการเตือนภัยนั้นเพื่อเป็นการเฝ้าระวัง เตรียมความพร้อม และเป็นการไม่ประมาท เพื่อรองรับสถานการณ์ฉุกเฉินที่อาจเกิดขึ้นได้ตลอดเวลา โดยทั้ง 3 นิคมฯ มีการตรวจวัดระดับน้ําอย่างต่อเนื่อง รวมถึงมีการตรวจสอบอุปกรณ์เครื่องสูบระบายน้ําให้พร้อมใช้งานตลอดเวลา นอกจากนี้ ยังมีการพร่องน้ํารักษาระดับไว้ที่ประมาณร้อยละ 50 ตามสถานการณ์ปัจจุบัน ขณะเดียวกันได้ให้ทั้ง 3 นิคมฯ ตรวจสอบความมั่นคงแข็งแรงของคันป้องกันน้ําท่วมรอบนิคมฯ เป็นประจําด้วย รวมทั้งติดตามการพยากรณ์อากาศ ระดับน้ํา การระบายน้ําจากเขื่อนต่างๆ จาก กรมชลประทานอย่างต่อเนื่อง ทั้งนี้ มั่นใจว่ามาตรการที่ดําเนินการทั้งหมดจะสามารถรับมือกับสถานการณ์อุทกภัยได้อย่างมีประสิทธิภาพ เพื่อส่งผลกระทบต่อชุมชนรอบนิคมฯและผู้ประกอบการให้น้อยที่สุด โดย กนอ.พร้อมดูแลชุมชนที่ได้รับผลกระทบเป็นอย่างดี” นายวีริศ กล่าว